Fid-9.30am inġbarna lkoll fis-Sala Frate Francesco fejn P. Clive Camilleri sejjaħ ir-Roll Call u P. Paul Attard, is-Segretarju tal-Kapitlu qara l-Minuti tal-bieraħ. Dun Daniel ħa postu biex ikompli bir-riflessjoni tiegħu. Illum ippreżentalna Ikona oħra: "Kif qiegħed jibagħtna l-Mulej?'' Liema hu dan Kristu li qiegħed jibagħtna? San Franġisk stess jagħtina risposta. Mela Kristu jrid jibagħtna Foqra! L-Isfida li għandna quddiemna llum hija li aħna l-Franġiskani faċli nħossuna sinjuri, awtosuffiċċjenti! U nibdew naħsbu li nistgħu ngħaddu mingħajr Kristu! Ma ninsewx li San Franġisk mexa fuq il-passi ta' Kristu fqir meta bagħat l-Aħwa fid-dinja! IL-PAPA FRANĠISKU Qalilna: "Ftakru fil-Minorita' tagħkom . Il-Minorita' ġejja mill-Kontemplazzjoni tal-Inkarnazzjoni ta' l-Iben t'Alla. Hu li kien għani, ftaqar!'' (23 ta' Novembru 2014). Iċċelinġjana: meta kellimna fuq il-Faqar Materjali. Il-Ministru Ġeneral tal-Ordni Franġiskan, fil-Kunsill Plenarju ta' Ġunju 2018 qalilna: "L-istedina biex nirritornaw lura għal dik l-imħabba tal-bidu għadha relevanti. Jeħtieġ nabbandunaw dawk il-ħwejjeġ li ma jirriflettux il-karatteristiċi veri tagħna. X'inhu jżommna lura milli nagħmlu dan?'' Dun Daniel kien prattiku u dirett ħafna meta staqsiena: "Fejn hi qalbkom? Fejn qed tpoġġu s-sikurezzi tagħkom? Il-ġid ma jagħtikom ebda sikurezza! Anzi, meta l-qalb tħossha sikura, ma tagħtix lok għal Alla. Jekk jien għandi l-ġid materjali kollu, żgur li mhux ser inkun kapaċi nħobb lil Alla, lil ħuti, u lanqas lili nnifsi! Tkunu qed iċċaħħdu l-qalb mill-veru għana.!'' L-għażla li nkun Fqir nagħmilha għax Inħobb lil Ġesu'. Biex ma nsemmux ukoll il-Faqar iktar profond ta' natura spiritwali. Eż. insibha diffiċli nitlob! Insikket lil Alla f'ħajti! Ma' nfittix direzzjoni spiritwali! SAN FRANĠISK JISPIRANA Hu nnifsu għex id-diversi tipi ta' faqar. Saħansitra irrinunzja għat-tmexxija tal-Ordni. Ried joqgħod taħt it-tmexxija ta' ħaddieħor. Iddubita jekk kienx verament qed jagħmel ir-rieda ta' Alla. L-ogħla faqar ta' Franġisku kien fuq il-Muntanja La Verna meta twaħħad m'Alla bil-Pjagi Mqaddsa! TIBŻGĦUX TĦALLU LIL ALLA JNEŻŻAGĦKOM Wara kollox aħna twelidna foqra. Kien maż-żmien li bdejna nakkwistaw l-affarijiet. Dan ifisser dak li Ġesu' qal lil Nikodemu: "Jeħtieġ li titwieled mill-ġdid''! F'NOVEMBRU TAL-2017, IL-PAPA FRANĠISKU KELLIMNA FUQ IL-MINORITA' Minorita' tfisser komunjoni m'Alla, mall-Ħolqien u mall-Bnedmin. Il-Minorita' tagħmilna f'komunjoni mall-Aħwa u mall-bnedmin kollha. Il-Minorita' tfisser għalina li ma nkunux superjuri għal xulxin. Il-Minorita' ngħixuha meta ma' nippossedu xejn. Dun Daniel ġabilna l-eżempju ċar tal-Ħolqien li huwa bħal oħt li magħha rridu naqsmu ħajjitna. Il-Ħolqien jgħallimna nkunu fqar. Bħal siġra li qatt ma tagħmel frott għaliha nnifisha, imma għal ħaddiehor. Il-Ministru Ġeneral tal-Ordni ikkonkluda bill-mistoqsija: "Se jkollna kuraġġ nħallu l-viżjoni tagħna teħodna fejn l-Ispirtu tal-Mulej qed isejjħilna?'' 11.00am Inqsamna f'2 Gruppi għall- Lectio Divina mmexxija minna P. Marcello Ghirlando u P. Twanny Chircop. Tlabna wkoll l- Ora Media flimkien immexxija mill-Isqof ta' Tripoli Mons Gorg Bugeja ofm. U kellna wkoll xi Powerpoints dwar il-Knisja tal-Libya u dik tal-Kanada. Temmejna t-tieni jum bl- Avviżi u l-Programm ta' għada. U għaddejna għal Pranzu flimkien.